कहाँ गया वह व्यक्ति जो अपने को सुभाष कहता था। क्या यह प्रकृति का कोई करिश्मा था जिस की तह तक विज्ञान की दृष्टि भी नहीं पहुँच पाई या फिर थी उर्वर कल्पना?. . .अगर वह महज़ कल्पना थी तो जहाँ वह दो पल पहले खड़ा था वहाँ की घास आस-पास की घास से अधिक हरी क्यों है?......और उस जगह पर यों विचित्र से लाल रंग के छोटे-छोटे फूल कैसे उग आए हैं? चंदन की लकड़ी के जलने-सी भीनी-भीनी सुगंध उठ रही है उन में से।. . .घास पर रखे हाथ पता नहीं कब सरक कर मेरी गोद में आ गए हैं कि कोई चीज़ चुभती है अँगुलियों के पोरों में। यह वह पेन है जो उस व्यक्ति ने दिया था मुझे कुछ देर पहले। सुनहरे रंग के उस पेन को अँगुलियों के बीच पकड़ लिया है मैं ने। उस पर लाल रंग से लिखा है- . . .''टू सुभाष चंद्र बोस, फ्राम एमली १९४१''।